દેવ-દેવી-ગુરુના માંદળિયા બંધાય છે આપણી ફરતે કે તન ઉપર. મારા હિસાબે તો મોટામાં મોટું રક્ષાકવચ માતૃભાષા છે. એ ભાષા જેમાં પ્રત્યેક વ્યક્તિ સ્વપ્ન જોવાનું શીખે છે. એ ભાષા જેમાં અભિવ્યક્તિની આઝાદી અને અંદરની ઘૂંટનથી મુક્તિ મળે છે, એ ભાષા જેમાં પહેલવહેલી વખત પ્રેમ થઇ શકે છે, એ ભાષા જેને સમજવા ડિક્શનરી કે થીસોરસની જરૂર નથી પડતી અને છેલ્લે એ ભાષા કે જેને ખૂંદતો હોઉં ત્યારે માનાં લુગડાંને રજોટતો હોવાની લાગણી મને આહ્લાદ ધરતી હોય છે.